ET Euroopa Liidu Teataja C 269/58

10. septembril 2007 esitatud hagi — Sison versus nõukogu

(Kohtuasi T-341/07)

(2007/C 269/105)

Kohtumenetluse keel: inglise

Pooled

Hageja: J. M. Sison (Utrecht, Madalmaad) (esindajad: advokaadid J. Fermon, A. Comte, H. Schultz, D. Gürses, W. Kaleck)

Kostja: Euroopa Liidu Nõukogu

Hageja nõuded

— Tühistada EÜ artikli 230 alusel osaliselt nõukogu 28. juuni 2007. aasta otsus 2007/445/EÜ millega rakendatakse määruse (EÜ) nr 2580/2001 (teatavate isikute ja üksuste vastu suunatud eripiirangute kohta terrorismivastaseks võitluseks) artikli 2 lõiget 3 ning tunnistatakse kehtetuks otsused 2006/379/EÜ ja 2006/1008/EÜ, täpsemalt:

— tühistada kõnesoleva otsuse artikli 1 punkti 1 alapunkt 33, mis on sõnastatud järgmiselt: „SISON, Jose Maria (teise nimega Armando Liwanag, teise nimega Joma, Filipiinide Kommunistliku Partei, sealhulgas NPA (New People's Army) juht), sündinud 8.2.1939 Cabugaos, Filipiini Vabariigis”;

— tühistada osaliselt, niivõrd kui seal mainitakse hageja nime, kõnesoleva otsuse artikli 1 punkti 2 alapunkt 7, mis on sõnastatud järgmiselt: „Filipiinide Kommunistlik Partei, sealhulgas New Peoples Army (NPA)/Uus Rahvaarmee, Filipiinid; seotud isik Sison Jose Maria C. (teise nimega Armando Liwanag; teise nimega Joma, Filipiinide Kommunistliku Partei, sealhulgas NPA juht)”;

— tunnistada EÜ artikli 241 alusel õigusvastaseks nõukogu 27. detsembri 2001. aasta määrus (EÜ) nr 2580/2001 teatavate isikute ja üksuste vastu suunatud eripiirangute kohta terrorismivastaseks võitluseks (EÜT L 344, lk 70; ELT eriväljaanne 18/01, lk 207);

— kohustada ühendust hüvitama hagejale EÜ artiklite 235 ja 288 alusel kahju summas 291 427,97 eurot, millele lisandub 200,87 eurot iga kuu kohta kuni Euroopa Kohtu otsuse väljakuulutamiseni, sealhulgas viivis alates 2002. aasta oktoobrist kuni nõutud summa täieliku tasumiseni;

— mõista kohtukulud välja nõukogult.

Väited ja peamised argumendid

Oma hagis palub hageja EÜ artikli 230 alusel osaliselt tühistada nõukogu 28. juuni 2007. aasta otsuse 2007/445/EÜ (1) millega rakendatakse määruse (EÜ) nr 2580/2001 (2) (teatavate isikute ja üksuste vastu suunatud eripiirangute kohta terrorismivastaseks võitluseks) artikli 2 lõiget 3 ning tunnistatakse kehtetuks otsused 2006/379/EÜ ja 2006/1008/EÜ, niivõrd kui seal mainitakse professor Jose Maria Sison'i. Lisaks palub hageja EÜ artikli 241 alusel tunnistada õigusvastaseks nõukogu määruse nr 2580/2001 ning esitab EÜ artiklite 235 ja 288 alusel nõude hüvitada juba tekkinud kahjud.

Hageja esitab hagi toetuseks järgmised väited:

Hageja märgib, et nõukogu rikkus EÜ artiklit 253 juba oma otsuse põhjendustega. Selles osas leiab hageja, et nõukogu tegi kõnesoleva otsuse langetamisel ilmse hindamisvea, kuna selle otsuse aluseks olid tõendamata asjaolud ja väited. Lisaks on vaidlustatud otsus hageja väitel vastuolus hea halduse põhimõttega. Hageja on seisukohal, et vaidlustatud otsus rikub määruse nr 2580/2001/EÜ artikli 2 lõiget 3 ja ühise seisukoha 2001/931/ÜVJP artikli 1 lõiget 4 ning on vastuolus proportsionaalsuse põhimõttega. Hageja leiab, et otsus on vastuolus EÜ artiklis 56 sätestatud kapitali vaba liikumisega. Hageja väidab veel, et otsuse vastuvõtmisega rikuti ühenduse õiguse üldpõhimõtteid, mis tulenevad Euroopa inimõiguste ja põhivabaduste kaitse konventsioonis sätestatud õigusest kohtuasja arutamisele mõistliku aja jooksul, õigusest erapooletule kohtupidamisele, süütuse presumptsioonist, õigusest olla ära kuulatud ja õigusest kaitsjale, seaduslikkuse põhimõttest, sõnavabadusest, ühinemisvabadusest ning õigusest omandile. Viimasena väidab hageja, et nõukogu kuritarvitas võimu, kandes hageja vaidlustatud otsuse lisas sisalduvasse loetellu.

(1) ELT L 169, lk 58.

(2) EÜT L 344, lk 70; ELT eriväljaanne 18/01, lk 207.